**Frame memories 2024**

**Unni Karoline Bakke**

Utgangspunktet for installasjonen *Frame Memories* er en samling antikke fotografirammer som kunstneren fikk i gave av en eldre amerikansk kvinne.

 J.P. (f.1946) flyttet til Norge for å gifte seg i 1987. Det var hennes tredje ekteskap.

Hun er nå enke og uten familie i Norge.

Rammene inneholdt familiefotografier; minner fra oppveksten i Amerika.

De ble med som en kjær skatt til Norge. Rammene er nå tomme. Hun har blitt frarøvet fotografiene som var inni rammene. En samboer fjernet dem i forbindelse med et opprivende samlivsbrudd.

Fotografiene ble ikke digitalisert, og er nå tapt.

I samtaler med kunstneren har J.P. gjenfortalt og beskrevet fotografiene og konteksten rundt dem. Hun har svekket korttidshukommelse på grunn av alder og sykdom, men den visuelle og fortellende langtidshukommelsen fungerer.

Tematikken kretser rundt følelsesmessige minner, familiebånd, tap og forsoning. Utstillingen har søkelys på det allmennmenneskelige, og viser bruddstykker fra et liv med lagvise klare og uklare minner.

Installasjonen består av flere ulike enheter som fungerer som en poetisk, visuell tolkning, og står som motvekt til det som var en destruktiv handling.